Stein Lillevolden

**Stein Lillevolden** (født 2. mai 1958 på Gjøvik) er mangeårig aktivist i Blitz-miljøet i Oslo. Siden 1980-årene har han vært med i demonstrasjoner og aksjoner tilknyttet Blitz-miljøet. Han ble knyttet til husokkupantmiljøet i 1982 under okkupasjonen av Skippergata 6. Oslo kommune forsøkte å komme i dialog med okkupantene og ansatte Lillevolden som miljøarbeider med ansvar for stedet. Lillevolden ble i 1987 representant for husokkupantene og avsluttet sitt engasjement for kommunen.

Lillevolden er skribent i blant annet Radikal Portal, *[[Klassekampen]]*, *[[Dagbladet]]* og *[[Samtiden]]*.

## Aksjoner

I 1982 deltok Lillevolden i okkupasjonen av Skippergata 6, en bygning i Oslo sentrum som hadde stått tom i lengre tid. Bygningen ble tilholdsstedet til miljøet som etter hvert ble kjent som Blitz-miljøet. Noen år senere flyttet okkupantene til Pilestredet 30C, som også stod tom. Denne bygningen ble allment kjent som Blitz-huset.

I 1986 var Lillevolden med på en storming av Akershus slott under en middag for Margaret Thatcher.

## Forhold til politiet og rettsvesenet
I 1987 stormet politiet Stortorvets Gjæstgiveri med hunder og arresterte Lillevolden. Politimester Willy Haugli begrunnet bruken av hunder under aksjonen med at det var umulig å komme inn med hester. Aksjonen førte til en demonstrasjon mot politiet med tusenvis av deltakere.

Lillevolden ble i 1987 dømt til fire måneders fengsel etter paragraf 140 i Almindelig borgerlig Straffelov, den sjelden brukte «oppviglerparagrafen».

Etter eget utsagn hadde Lillevolden fram til 2002 blitt strippet naken 25 ganger av politiet.

Før Verdensbankens ABCDE-konferanse i Oslo i 2002 ble Lillevolden innkalt til soning av tidligere dommer.

I 2005 ble Lillevolden dømt til to måneders fengsel for å ha kastet brustein mot politiet i Gøteborg i 2001, for å ha helt rød maling på porten til Israels ambassade i Oslo og for forsøk på å forhindre pågripelse av en demonstrant under en demonstrasjon mot USAs krig i Irak.

## Politisk tilhørighet
Lillevolden har omtalt seg selv som «uorganisert sosialist». Han var en kort tid medlem av Sosialistisk Ungdom.

## Bakgrunn og utdannelse
Lillevolden vokste opp i Gausdal. Han er den nest eldste av fire brødre. I barndommen spilte han i et rockeband med storebroren og trompet og kornett i et skolekorps. Han var elev ved Lillehammer gymnas og var russ i 1978.

Lillevolden har mellomfag i kriminologi fra Universitetet i Oslo (1991), mellomfag i statsvitenskap og sosiologi og grunnfag i statistikk og spansk. Han har jobbet som konduktør og sperrevakt i Oslo Sporveier. I kronikker i avisa *[[Klassekampen]]* titulerer han seg selv som «en halvstudert røver».

## Bøker, artikler og kronikker
* Turid Heiberg, Ivar Johansen, Thomas Mathiesen, Bente Oftedal Roli, Øivind Østberg, Stein Lillevolden: *Makt og langkølle – søkelys på politiet*, 1989. ISBN 82-10-03256-9

* Stein Lillevolden: *Vondt verre : narkotikakontroll i fengslene*, Mellomfagsoppgave i kriminologi – Universitetet i Oslo, 1991, 66 sider.

* Stein Lillevolden: «Norge som fattigdomsprodusent» i *Norge, en diagnose*, redigert av Knut Olav Åmås, Schibsted ISBN 978-82-516-2478-7
* Stein Lillevolden: «Den kalde flyktningekrigen» i *Samtiden*
* Stein Lillevolden: «En simpel tyv» i *Samtiden*
* Stein Lillevolden: «En sangfugl i en snare gikk» i *Samtiden*
* Stein Lillevolden: «Drug courts : Dørums nye speeda idé» i *Samtiden*
* Stein Lillevolden: «Narkotika - den demoniserte fienden» i *Samtiden*
* Stein Lillevolden: «En eggbondes kamp for en etiopisk flyktning» i *Samtiden*
* Stein Lillevolden: «Refugees In Oil» i Crispin Gurholt: *Live Photo Volume I*, 2006, ISBN 9788857202648
* Stein Lillevolden: «Jeg nekter å vitne», kronikk i Aftenposten 11. april 2012
* Stein Lillevolden: Eirik Jensens uro, i *Radikal Portal*, 2016
* Stein Lillevolden: «Kynismens renessanse i kriminalpolitikken» i *En fengslende historie. KROM i 50 år*, ISBN 978-82-530-4222-0
* Stein Lillevolden: «Mye skrik og lite kokain» i *En fengslende historie. KROM i 50 år*, 
* Stein Lillevolden: "«tjuvriksdagen slog det första hålet i fängelsemuren» i Tidskriften MANA 2021:2 ISBN: 9789198585551

## Referanser


## Eksterne lenker
*  Reportasje fra NRK ifm. opptøyer i Oslo